Γιακουμάκης: Εντυπωσιάζει με τις… «μπαλοθιές» του και στην άλλη άκρη του Ατλαντικού!

Ο Γιώργος Γιακουμάκης είναι η ζωντανή απόδειξη πως αν θες κάτι πολύ, όσα προβλήματα κι αν έχεις μπορείς να πετύχεις…

Όταν ακούει κανείς το όνομα Γιώργος Γιακουμάκης, τρία πράγματα του έρχονται στο μυαλό. Το πρώτο είναι η μεταγραφή του στην ΑΕΚ από τον Πλατανιά και οι πάρα πολλοί τραυματισμοί του στην Ένωση. Από θλάσεις μέχρι σκωληκοειδίτιδα είχε το μενού.

Το δεύτερο είναι το τέρμα που έδωσε τη νίκη στους «κιτρινόμαυρους» κόντρα στον Ολυμπιακό στο «Καραϊσκάκης», από τον 28χρονο επιθετικό, που πήρε... αμπάριζα τους αμυντικούς των «ερυθρόλευκων» και με προβολή έκανε στις καθυστερήσεις του αγώνα στο Φάληρο, το 2-1 για την Ένωση. Οι περισσότεροι πιστεύουν ότι το πρωτάθλημα εκείνης τη χρονιάς (του 2017-18), για τους «κιτρινόμαυρους», χάρις σε αυτό το τέρμα ήρθε.

Το τρίτο φυσικά είναι οι καταπληκτικές του εμφανίσεις στην Ολλανδία, οι αξιοπρεπέστατες στη Σκωτία και οι… τωρινές του «μπαλοθιές» στην άλλη άκρη του Ατλαντικού. 

Είχε τις προδιαγραφές

Όσοι πάντως τον έχουν παρακολουθήσει από τον Πλατανιά ακόμα, γνώριζαν ότι μπορεί να εξελιχθεί σε έναν πολύ καλό ποδοσφαιριστή. Τότε, το 2016-17 για την ακρίβεια, είχε σημειώσει με τα χρώματα των Κρητικών, 12 γκολ σε 30 εμφανίσεις ενώ είχε μοιράσει και τρεις ασίστ.

Ένας ποδοσφαιριστής πολύ δυνατός στο ένας με έναν και στο παιχνίδι με πλάτη. Δουλευταράς. Έτρεχε, πίεζε τις αντίπαλες άμυνες όσο δεν πάει, και γενικά «σκύλιαζε» στον αγωνιστικό χώρο. Κλασικός σέντερ φορ. Αυτό που λέμε… οδοστρωτήρας.

Τα ίδια θα έκανε και με την ΑΕΚ, όταν αποκτήθηκε 6 περίπου χρόνια νωρίτερα, αλλά ήταν άτυχος. 
Οι τραυματισμοί και οι… ατυχίες!
Τραυματίστηκε πολύ νωρίς (θλάση στον ορθό μηριαίο), δεν είχε συμπληρώσει την προετοιμασία του με την ομάδα καλά καλά, και μετά έπαθε και σκωληκοειδίτιδα. 

Έπεσε βέβαια και σε μία ΑΕΚ που μπροστά ήταν ασυγκράτητη, με Λιβάγια, Αραούχο, Λάζαρο, Μπακασέτα,  και όταν επανήλθε, δε χώρεσε ποτέ στην ενδεκάδα της, αλλά πέτυχε εκείνο το τέρμα με τον Ολυμπιακό, που θα μνημονεύεται πάντα από τους Ενωσίτες.

Οι τραυματισμοί πάντως, ποτέ δεν τον άφησαν να δείξει την αξία του στην Ελλάδα, από τις αρχές της σεζόν 2017-18 μέχρι και αυτή του 2019-20. Ούτε στον ΟΦΗ όπου δόθηκε δανεικός ξεχώρισε, ούτε και στην Πολωνία για λογαριασμό της Γκόρνικ… τράβηξε.

Τελικά η Ένωση είδε και αποείδε και τον πούλησε στη Φένλο. Ακόμα και εκεί, στις 12 Δεκεμβρίου του 2020 (και ενώ είχε πάρει φόρα), τραυματίστηκε στον αυχένα, και πολλοί φοβήθηκαν ότι θα είναι το χαριστικό -για τον πολύπαθο, από τραυματισμούς ποδοσφαιριστή- χτύπημα. 

Ασύλληπτος!
Ευτυχώς μία εβδομάδα μετά γύρισε, και συνέχισε να σκοράρει. Τελικά ολοκλήρωσε τη σεζόν στην Eredivisie με το ασύλληπτο των 29 τερμάτων και 2 ασίστ σε 33 εμφανίσεις.
Τα εκπληκτικά του κατορθώματα εκτόξευσαν την αξία του βάσει transfermarkt από τις 600 χιλιάδες ευρώ στα 2,5 εκατομμύρια με την Σέλτικ να… αναγκάζεται να βγάλει από τα ταμία της κοντά στα 2,5 εκατομμύρια ευρώ για να τον κάνει δικό της.

Στη Σκωτία έκανε μία πολύ καλή πρώτη σεζόν το 2021-22 με 17 τέρματα σε 29 εμφανίσεις. 
Η φετινή περίοδος ξεκίνησε για τον Γιακουμάκη εκεί που τον άφησε η προηγούμενη, στη Σκωτία. 
Έπαιξε με τη Σέλτικ και στο Champions League. Μέχρι τον Δεκέμβρη σε όλες τις διοργανώσεις είχε σε 28 εμφανίσεις 9 τέρματα. Τον Γενάρη τον έβαλε στο… μάτι ομάδα από την άλλη άκρη του Ατλαντικού. 
Η Ατλάντα Γιουνάιτεντ συγκεκριμένα που έδωσε για χάρη του στους Σκωτσέζους 4 εκατομμύρια ευρώ και στον ίδιο 5 εκατομμύρια για συμβόλαιο μέχρι τον Δεκέμβριο του 2026. 
Αν και ξεκίνησε ως αλλαγή πήρε τα πάνω άμεσα και πλέον μετράει στην Αμερική με τη νέα του ομάδα σε 7 εμφανίσεις 5 τέρματα τα οποία μάλιστα σημειώθηκαν σε ισάριθμα ματς, κάτι που είχε να συμβεί 21 ολόκληρα χρόνια.

Ο Γιακούμακης που πλέον κοστολογείται με 5 εκατομμύρια ευρώ, προσπάθησε πολύ, μόχθησε, κόπιασε, ταλαιπωρήθηκε και πλέον σπάει τα… κοντέρ με τις «μπαλωθίες» του στην Αμερική και ενώ έχει ακόμα πράγματα να δώσει όντας σε μια πολύ καλή ποδοσφαιρική ηλικία, είναι η ζωντανή απόδειξη ότι όταν θες κάτι πολύ όσες δυσκολίες κι αν έρθουν μπορείς να το πετύχεις. 


